ET Euroopa Liidu Teataja C 135/4

Ärakuulamise eest vastutava ametniku lõpparuanne (1)

Jaapani autotootjatele tarnitud sõitja turvasüsteemid

(juhtum AT.39881)

(2018/C 135/04)

4. aprillil 2016 algatas komisjon nõukogu määruse (EÜ) nr 1/2003 (2) artikli 11 lõike 6 ja komisjoni määruse (EÜ) nr 773/2004 (3) artikli 2 lõike 1 kohase menetluse ettevõtjate Tokai Rika, (4) Takata, (5) Autoliv, (6) Toyoda Gosei (7) ja Marutaka (8) (edaspidi koos „pooled“) suhtes.

Pärast määruse (EÜ) nr 773/2004 artikli 10a lõike 2 kohaselt kokkuleppe sõlmimiseks peetud arutelusid (9) ja kokkuleppemenetluse ettepanekute (10) saamist edastas komisjon 26. septembril 2017 vastuväited. Vastuväidete kohaselt osalesid pooled ühes või mitmes ELi toimimise lepingu artikli 101 ja EMP lepingu artikli 53 neljast eraldiseisvast ja järjepidevast rikkumisest seoses sõiduautode teatavate sõitja turvasüsteemide toodete tarnimisega Jaapani autotootjatele.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväited arvestavad nende kokkuleppe sõlmimise nõusoleku sisu.

Komisjoni otsuse eelnõus tõdeti, et pooled rikkusid ELi toimimise lepingu artiklit 101 ja EMP lepingu artiklit 53, osaledes ühes või mitmes neljast eraldiseisvast ja pidevast rikkumisest, mis seisnesid hindade kooskõlastamises ja turu jagamises seoses sõiduautode teatavate sõitja turvasüsteemide toodete (nimelt turvavööd ja -padjad ja/või roolid) tarnimisega paljudele EMPs asuvatele Jaapani autotootjatele ajavahemikul 2004. aasta juulist kuni 2010. aasta juulini.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. Leian, et nii see tõesti on.

Seoses sellega ja võttes arvesse, et pooled ei ole esitanud mulle taotlusi ega kaebusi, (11) olen seisukohal, et kõnealuse juhtumi puhul on kõigi osaliste menetlusõiguste tõhus kasutamine tagatud.

Brüssel, 21. november 2017 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) Tokai Rika Co., Ltd.

(5) Takata Corporation.

(6) Autoliv Inc. ja Autoliv Japan Ltd.

(7) Toyoda Gosei Co., Ltd.

(8) Marutaka Co., Ltd.

(9) Koosolekud kokkuleppe sõlmimiseks toimusid 2016. aasta juulist 2017. aasta maini.

(10) Poolte taotlused kokkuleppe sõlmimiseks esitati […].

(11) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.